邊章

邊章，原名係邊允，涼州金城人，係東漢末年官員，後來加入西涼叛軍成爲民變領袖。

邊允同韓遂係同郡人，都係西涼地區嘅名人。原本邊允係東漢官員，做過新安令、督軍從事。中平元年農曆十一月，北地嘅先零羌人等造反，擁立北宮伯玉同李文侯做將軍。當時涼州有嚴重叛亂，叛亂聯軍詐降，要求見韓遂同邊允，原本韓遂唔制，係太守陳懿勸佢去，結果佢哋兩個畀叛軍劫持，被迫參與叛軍軍政，邊允為咗避開朝廷追捕，改名邊章。之後金城州郡大亂，叛軍殺咗太守陳懿。

中平二年農曆三月，以誅殺宦官名義，叛軍攻打到三輔，進逼園陵。於是朝廷派董卓做中郎將，皇甫嵩做副左車騎將軍，去護衛長安、征討叛亂。農曆七月，話皇甫嵩無功，要佢卸任返來，於是邊章、韓遂嘅叛軍氣焰更大。

當年農曆八月，朝廷派張溫做車騎將軍，袁滂做副將，去征討佢哋；然後又任命董卓做破虜將軍，同蕩寇將軍周慎一齊做張溫手下。之後張溫帶住朝廷軍喺美陽同叛軍對打，慢慢噉叛軍處於下風。當年農曆十一月某夜，出現長達十餘丈嘅流星，光猛到照光叛軍軍營，嚇親啲馬。軍中啲人認爲非常之不祥，想返去金城。董卓聽到後好開心，第二日同右扶風鮑鴻一齊合攻叛軍，斬首數千人，邊章、韓遂帶住叛軍敗走榆中。

於是張溫派周慎帶住三萬人追擊佢哋。當時孫堅同周慎講：「敵方城度無穀，要由外邊運軍糧。我願意以萬人兵力斷佢條運糧路，而你用大軍殿後，敵方必定陷入困境而唔敢再打落去。若果再走入羌中討伐佢哋，噉涼州就安定啦。」但係周慎唔聽，引軍包圍榆中，邊章、韓遂分開屯駐葵園峽，斷咗周慎嘅運糧路，周慎驚咗，放棄輜重撤退。

中平三年冬天，韓遂奪取兵權，殺咗北宮伯玉、李文侯、邊章。而喺《三國志》就話邊章加入叛軍無耐就病死。

參攷資料 

類:東漢人
類:甘肅人